Talent Boost on poikkihallinnollinen toimenpideohjelma kansainvälisten osaajien houkuttelun, maahanmuuton ja Suomessa pysymisen edistämiseksi. Ohjelman tavoitteena on tehdä Suomi tunnetummaksi ja houkuttelevammaksi kansainvälisille osaajille sekä kanavoida Suomessa jo olevien kansainvälisten osaajien asiantuntemusta yritysten kasvun ja kansainvälistymisen sekä innovaatiotoiminnan tueksi. Ohjelma pyrkii vahvistamaan työmarkkinoiden avoimuutta ja houkuttelevuutta kansainvälisille osaajille. Talent Boost muodostaa kansallisen yhteistyöalustan kansainvälisiin osaajiin liittyvien palvelujen kehittämiselle.
Ohjelmalla yhteen sovitetaan työllisyys-, elinkeino-, tutkimus-, koulutus- ja innovaatio- (TKI) ja maahanmuuttopolitiikka vahvistamaan osaavan työvoiman saatavuutta, työmarkkinoiden kohtaantoa, yritysten ja TKI-toiminnan laatua ja kansainvälistymistä. Lisäksi ohjelmalla edistetään investointien houkuttelua, ulkomaalaisten opiskelijoiden, tutkijoiden ja puolisona muuttaneiden osaajien työllistymistä Suomeen sekä työnantajien rekrytointi- ja monimuotoisuusosaamista.
Väestörakenteestamme johtuen Suomi tarvitsee maahanmuuttoa työmarkkinoiden toimivuuden ja hyvinvoinnin turvaamiseksi. Koronaepidemia on vaikuttanut työmarkkinoiden tarpeisiin merkittävästi, mutta väestöennusteita epidemia ei muuta.